Lotte Rod (RV), 2024-04-26:
Ugen efter min 20-årsfødselsdag fik hr. Lars Løkke Rasmussen vedtaget kommunalreformen, og dermed nedlagde man amterne.
Nogle gange bliver det sådan lidt fjollet, når man laver kontrafaktisk historieskrivning om, hvordan verden vil være, hvis det var helt anderledes, men i de store debatter, vi har i de her år, tænker jeg tit: Tænk, hvis hr. Lars Løkke Rasmussen havde fundet på noget andet at lave end at gå ind i politik og vi stadig havde haft amterne.
For med nedlæggelsen af amterne tabte vi rigtig mange specialiserede tilbud.
Vi tabte specialviden og faglighed, og det kommer jo til at flyde ind i alle de andre debatter, vi har nu.
På skoleområdet diskuterer vi inklusion.
Selvfølgelig er der sket noget i børne- og ungekulturen.
Det tror jeg ikke.
Det samme gælder på handicapområdet.
Jeg synes, vi må spørge os selv i forhold til de diskussioner, vi har i dag: Ville der have været lige så mange mennesker med handicap, som ikke fik det rigtige tilbud til at starte med, og som måtte klage sig igennem systemet, hvis vi stadig havde haft de tilbud og den specialviden, der var i amterne?
Det tror jeg ikke.
Det er ikke, fordi det her skal være sådan en Morten Korch-tale om amterne, men der er et eller andet i at holde os selv fast på, at vi ikke bare mister vores historie.
Jeg går stærkt ind for, at vi skal have rettet op på fejlene og skal have en stærk faglighed.
For jeg vil have, at mennesker skal have de rigtige tilbud første gang.
Jeg er simpelt hen så ked af, at så mange mennesker skal bruge alle deres kræfter på at slås mod systemet, og at man skal klage sig til at få ret.
Handicappolitikken skal jo ikke være sådan noget jura, hvor man skal anke sig til at få ret.
Det skal jo være sådan, at folk med socialfaglig viden kan gøre det rigtige fra starten.
Det er der, jeg vil hen, og det er derfor, jeg er så optaget af, at vi skal have en specialeplanlægning, som bliver meget tydeligere på, hvad det er, der skal være i alle kommuner, hvad der er så specialiseret, at det skal være på regionalt niveau, og hvad der er så superspecialiseret, at det kun skal være et eller to steder i landet – og med det også, at man ikke kan blive visiteret til noget, der er meget dårligere end det, man egentlig har brug for, for man skal have det rigtige tilbud fra starten.
Indtil nu har handicappolitikken jo, hvis vi skal være ærlige herinde, mest af alt i de senere år bare været forhandlet mellem Finansministeriet og kommunerne i den årlige økonomiaftale, og alle os andre, der sidder herinde i salen, ender jo så bare med at stemme for finansloven og dermed for den aftale, der ligger.
Og godt nok har vi en dygtig finansminister, men det er jo ikke ham, der sidder på viden om handicap, og det er derfor, jeg i de her dage er så optaget af, om vi kan skabe et Sammen om handicap, hvor parterne sidder om det samme bord.
For i handicappolitikken er vi jo det samme sted, som vi var i forhold til skolen for 10 år siden.
På den ene side er der nogle økonomer, som mest af alt kigger på nogle regneark, og på den anden side er der mennesker med handicap, som for overhovedet at have plads til at være her er nødt til at råbe: Undskyld, vi er her.
Og tænk, hvis vi kunne skabe det bord, hvor vi taler med hinanden og finder løsningerne i fællesskab.
Derfor har jeg kæmpestore forventninger til Sammen om handicap.
Jeg har også store forventninger til sundhedsministeren og til Sundhedsstrukturkommissionen, for vi har jo brug for en struktur med meget mere forebyggelse, hvor vi hjælper folk med det samme i stedet for at vente, til det er gået galt eller er blevet værre.
Og igen er det jo ikke, fordi jeg tror på, at man bare kan gå tilbage til amterne, men vi mangler jo det, som amterne kunne, altså et niveau, som er over kommunerne, men som stadig er tæt nok på til at prioritere forebyggelsen, og derfor håber jeg, at regeringen vil stå fast og ikke den her gang lade hr. Lars Løkke Rasmussen lave en struktur, som kommer til at give os mindre forebyggelse.
Mennesker med handicap er ikke en opgave, der skal løses; det er mennesker med værdi i sig selv, og de skal have det rigtige tilbud første gang.